Virallinen lehti nro C 096 , 08/04/1999 s. 0141



KIRJALLINEN KYSYMYS E-2740/98 esittäjä(t): Ana Palacio Vallelersundi (PPE) komissiolle (3. syyskuuta 1998) Aihe: Ingeniero técnico -tutkinnon suorittaneiden osallistuminen EU-virkamiehiksi aikoville tarkoitettuihin A/LA-ura-alueen kilpailuihin - komissaari Liikanen vastasi 10. helmikuuta 1998 Bárbara Dührkopin esittämään kirjalliseen kysymykseen E-4186/97(1), että komissio myöntää oikeuden osallistua Euroopan unionin ura-alueen A/LA kilpailuun hakijoille, joilla on saksalainen tutkinto, johon kuuluu vähintään kahdeksan lukukauden opinnot. - Vicente Alonso Moralesin esittämään mitätöimistä koskevaan kanteeseen (T-299/97, kohta 33) antamassaan vastauksessa komissio sanoi, että A/LA-ura-alueen kilpailuihin hyväksytään kahdeksan lukukautta kestäneen saksalaisen Fachhochschuldiplom-tutkinnon suorittaneet. - kutsuilmoituksessa avoimeen kilpailuun COM/A1047, joka julkaistiin 13. toukokuuta 1997 EYVL C 145 A:ssa, sanotaan, että "työkokemuksena otetaan huomioon harjoittelujaksot" (sivu A12). Minkä vuoksi komissio hyväksyy saksalaisen Fachhochschuldiplom -tutkinnon Euroopan unionin A/LA-ura-alueelle pääsemiseksi, vaikka kyseessä on tutkinto, johon kuuluu enintään kuusi lukukautta opintoja ja yksi tai kaksi lukukautta työharjoittelua? Komission jäsenen Erkki Liikasenkomission puolesta antama vastaus (28. syyskuuta 1998) Saksalaisten ammattikorkeakoulujen (Fachhochschulen) hyväksyminen perustuu korkeakouluista ja yliopistoista (Universitäten, Pädagogische Hochschulen, Kunsthochschulen, Fachhochschulen) vuonna 1976 säädettyyn puitelakiin (Hochschulrahmengesetz). Näistä oppilaitoksista saatu tutkintotodistus (Hochschulabschluß) määritellään kyseisessä laissa tarkoitettujen korkeakouluopintojen suorittamisen päätteeksi myönnettäväksi todistukseksi. Saksan koulujärjestelmässä opintojen rakenne on erilainen eri ammattikorkeakouluissa. Jotkut niistä myöntävät tutkintotodistuksen kahdeksan lukukauden jälkeen ja kurssit käsittävät myös kaksi lukukautta käytännön harjoittelua. Tätä ei kuitenkaan voida pitää "työkokemuksena", sillä opiskelijoiden on suoritettava kokonaan molemmat osat ennen kuin he voivat saada todistuksen. Komissio hyväksyy hakijoiksi ura-alueelle A kyseisen puitelain soveltamisalaan kuuluvan yliopistotasoisen tutkintotodistuksen saaneet, jos tämän tutkinnon suorittamisen edellyttämä vähimmäisopiskeluaika (Regelstudienzeit) on kahdeksan lukukautta eli neljä vuotta. Sovellettavien espanjalaisten säädösten perusteella komissio katsoo, että espanjalainen Ingeniero Técnico -tutkinto ei ole riittävä, jotta sen suorittanut voitaisiin hyväksyä ura-alueen A/LA kilpailuihin, koska tämän tutkinnon suorittaminen, jota parlamentin jäsenen kysymys koskee, edellyttää kolmen vuoden korkeakoulu-opintoja. Asian T-299/97 osalta komissio huomauttaa parlamentin jäsenelle, ettei se voi vastata kysymykseen, koska oikeuskäsittely on vielä kesken. Komissio pyytää parlamentin jäsentä ystävällisesti perehtymään samasta aiheesta esitettyihin parlamentin kysymyksiin äskettäin annettuja muita komission vastauksia. Tämä koskee varsinkin komission vastauksia Laura de Esteban Martinin esittämään kysymykseen E-997/98(2) ja Francisca Sauquillo Perez del Arcon esittämään kysymykseen E-835/98(3) sekä yhdistettyä vastausta Jorge Salvador Hernandez Mollarin esittämiin kysymyksiin E-640/98 ja E-635/98(4), joissa komissio selvittää perusteellisesti yleistä suhtautumistaan tutkintotodistuksiin, joita edellytetään virkamiehiltä ura-alueella A/LA, ja erityisesti suhtautumistaan espanjalaisiin insinööritutkintotodistuksiin. (1) EYVL C 304, 2.10.1998, s. 15. (2) EYVL C 386, 11.12.1998, s. 69. (3) EYVL C 354, 19.11.1998, s. 29. (4) EYVL C 354, 19.11.1998.